钦定古今图书集成/理学汇编/文学典/第062卷 > 王鼎
## 钦定古今图书集成/理学汇编/文学典/第062卷 > 王鼎

按《辽史文学传》：“鼎字虚中，涿州人。幼好学，居太宁山
数年，博通经史。时马唐俊有文名燕蓟间，适上已与
同志袚褉水滨，酌酒赋诗。鼎偶造席，唐俊见鼎朴野，
置下坐，欲以诗困之，先出所作索赋，鼎援笔立成。唐
俊惊其敏妙，因与定交。清宁五年，擢进士第，调易州
观察判官，改漆水县令，累迁翰林学士，当代典章，多”
出其手。上书言治道十事，帝以鼎达政体，事多咨访。
鼎正直不阿，人有过，必面诋之。寿隆初，升观书殿学
士。一日宴主第，醉与客忤，怨上不知己，坐是下吏。状
闻，上大怒，杖黥夺官，流镇州。居数岁，有赦，鼎独不免。
会守臣召鼎为贺表，因以诗贻使者，有“谁知天雨露，
独不到孤寒”之句。上闻而怜之，即召还，复其职。乾统
六年，鼎宰县时，憩于庭，俄有暴风举卧榻空中，鼎无
惧色，但觉枕榻俱高，乃曰：“吾中朝端士，邪无干正，可
徐置之。”须臾，榻复故处，风遂止。